text:
Columbia, South Carolina
Ti Columbia ket isu ti siudad a kapitolio ken ti kadakkelan a siudad ti Estado ti South Carolina.
Ti populasion ti Columbia segun ti senso ti Estados Unidos idi 2010 ket 129,272.[1] Ti senso ti Estados Unidos idi 2013 ket nangkarkulo ti populasion ti siudad iti 133,358.[2] Ti Columbia ket isu pay ti tugaw ti kondado ti Kondado ti Richland, ngem ti paset ti siudad ket gumay-at iti kaarubana a Kondado ti Lexington. Ti siudad ket isu ti sentro ti metropolitano a lugar ti estadistika iti 793,779, ti maikadua a kadakkelan iti kaunegan ti estado. Ti nagan a "Columbia" ket poetiko a termino para iti Kaamerikaan a nagtaud manipud kenni Christopher Columbus.
Mabirukan daytoy iti 13 milia (21 km) iti amianan a laud iti heograpiko a sentro ti South Carolina, ti Columbia ket isu ti kangrunaan a siudad ti rehion ti katengnaan ti South Carolina, ken mangbukel daytoy kadagiti nadumaduma a kondado iti sentral apaset ti estado. Ti siudad ket mabirukan iti nagsasabtan dagiti dua a karayan, ti Saluda ken ti Broad, nga agtipon dagitoy idiay tapno mangporma ti Karayan Congaree.
Dagiti nagibasaran[urnosen | urnosen ti taudan]
- ^ "Geographic Identifiers: 2010 Demographic Profile Data (G001): Columbia city, South Carolina". U.S. Census Bureau, American Factfinder. Naala idi Enero 14, 2013.
- ^ "State & County QuickFacts: Columbia (city), South Carolina". U.S. Census Bureau. Naala idi Enero 14, 2013.
Dagiti akinruar a silpo[urnosen | urnosen ti taudan]
- Midia a mainaig iti Columbia, South Carolina iti Wikimedia Commons
- Opisial a website ti Columbia
- Kitaen ti Columbia, South Carolina iti Proyekto ti Nawaya a Direktorio (iti Ingles)


c: text/html

text:
MAILAGIP ita ti maika-76 nga anibersario ti Aldaw ti Kinamaingel wenno Araw ng Kagitingan kas panangpagungar iti naitanemen a namaris a paset ti Pilipinas kabayatan ti Maikadua a Gubat ti Lubong idi sumuko dagiti rinibu a soldado a Pilipino ken Amerikano kadagiti Japanese Imperial Forces sadiay Bataan ken Corregidor idi Abril 9, 1942.
Mayat-ataday ita nga aldaw a piesta-opisial kalpasan ti napaut a bakasion itay Semana Santa ken kabayatan a dagiti Kristiano ket addada pay laeng iti panawen a mangramrambak iti Panagungar ni Apo Jesucristo a Dios. Iparparipirip kadi daytoy a kas iti panangilagip iti ipapatay ken panangungar Apo Jesucristo ket kayariganna ti in-inuten a pannakaitanem iti panunot dagiti adu a Pilipino ti kaipapanan ti kinamaingel ken nasionalismo a rumbeng a mapagungar manipud iti tanem iti agdama a henerasion tapno maipasa daytoy iti sumaruno a kaputotan?
Kabayatan dagiti naglabas a gubat a nangibuisan dagiti Pilipino iti adu a biag kangrunaanna idi sinakup dagiti Hapon ti pagilian, impaneknek dagiti umili a nagdisnudo a nagbalin a soldado ken gerilia a nakiranget kadagiti kabusor tapno makaruk-at ti pagilian iti panangsakup dagiti gangannaet a puersa a nangikuspil kadagiti Pilipino?
Rinibribu a biag dagiti naibuis kabayatan ti panangsakup dagiti Hapon iti Pilipinas nangruna sadiay Bataan Peninsula a nagbalin a sentro ti panagraranget sakbay ti pannakaparmek ti nagtipon a puersa dagiti Pilipino ken Amerikano. Kalaksidan kadagiti linak-am dagiti soldado a Pilipino ken Amerikano a pannakadunor manipud kadagiti nabileg a puersa dagiti Hapon, adu dagiti natay gapu iti nagduduma a sakit, bannog, kapsut ken nakaro a bisin ken pannakawaw.
Kalpasan ti ipapanaw ni General Douglas Mc Arthur, Commander ti Allied Forces iti Far East, manipud Pilipinas a nagturong sadiay Australia, nabati ni Major General Edward King a mangidaulo kadagiti lumablaban nga Allied Forces iti Bataan Peninsula. Gapu ti kinaadu ken kinabileg dagiti Hapones, naibusan dagiti Pilipino ken Amerikano kadagiti rasion ti bala, taraon, danum ken agas. Napilitanda a rimmukma kadagiti kabusor.
Dimmanon iti nasurok a 80,000 a soldado a Pilipino ken Amerikano dagiti simmuko kadagiti Hapones ket nagbalinda a Prisoners of War. Kabayatan ti nakaam-ames a Death March, nangrugi dagiti simmuko a soldado a nagna manipud Mariveles, Bataan, aginggana sadiay San Fernando, Pampanga a nasurok a 100 a kilometro ti kaadayona. Sadiay San Fernando, nailugan dagiti balud kadagiti de-kahon a tren a naipan iti Concentration Camp sadiay Camp O’ Donnel, Capas, Tarlac.
Kabayatan ti dayta a panagdaliasat dagiti balud, agarup 10,000 dagiti natay gapu iti kapsut, bisin ken nakaro a pannakaparparigat. Dagiti naglusdoy ken saanen a nakapagna a balud ken dinuyok lattan ti bayoneta dagiti naranggas a Hapon, ket nabatin dagiti bangkayda a nakawalang iti nawatiwat a kalsada.
Adda dagiti nagasat a nakalibas a nakikappeng kadagiti gerilia a nangitultuloy ti pannakirangetda kadagiti kabusor aginggana idi Agosto 1945 a pormal a simmuko dagiti Hapon kadagiti Allied Forces kalpasan ti panangitinnag dagiti Amerikano iti Atomic Bomb sadiay Hiroshima idi Agosto 6, 1945 ken Nagasaki idi Agosto 9, 1945 a nangpakapsut iti puersa dagiti Hapon.
Iti Pilipinas, manipud Enero agingga iti Hunio 1945, napasamak ti nadara a ranget sadiay Bessang Pass iti Cervantes, Ilocos Sur a nakaibuisan dagiti adu a biag dagiti soldado ken gerilia a Pilipino ken Amerikano ken dagiti kabusor a Hapon. Ti pannakaparmek ti naudi a sarikedked dagiti Japanese Forces sadiay Bessang Pass ti nakaigapu iti isusuko ni Gen. Tumoyuki Yamashita ken dagiti pasurotna a nangigibus ti nadara a gubat iti Pilipinas.
Kadagiti naglabas a dekada, adu dagiti naaramid a pelikula ken nasurat a libro ken nagduduma a pakasaritaan maipapan ti kinamaingel dagiti Pilipino kabayatan ti Maikadua a Gubat iti Lubong. Ngem iti panaglabas dagiti tawen, in-inutdan a naisardeng gapu ti kinakurang ti interes dagiti film producers ken book publishers. Gapu iti dayta, naisardengen ti pannakayallatiw ti kinamaingel ken nasionalismo kadagiti ubbing ken agtutubo iti agdama a henerasion.
Para iti pannakataginayon iti lagip dagiti Pilipino ti nadara a paset ti pakasaritaan ti Pilipinas, napatakder ti Dambana ng Kagitingan ken natayag a krus sadiay alimpatok ti Bantay Samat, Pilar, Bataan tapno maipalagip ti katan-okan a sakripisio dagiti soldado a Pilipino ken Amerikano kabayatan ti Maikadua a Gubat iti Lubong. Ngem bassit laeng a Pilipino dagiti agtarigagay a makapan sadiay Bantay Samat tapno iti panunotda ket mapagungar ti naitanemen a lagip ti katan-okan a sakripisio dagiti maingel a Pilipino ken Amerikano a nangibuis ti biagda para iti pagilian.
Iti agdama, sumangango ti Pilipinas iti panangsakup ti China kadagiti teritorio ti pagilian. Agtultuloy ti pannakabangon dagiti Chinese military facilities kadagiti artipisial nga isla a paset ti pagilian sadiay West Philippine Sea iti laksid nga addan pangngeddeng ti International Tribunal a teritorio dagita ti Pilipinas. Iti laksid ti in-inut a panangsakup ti China iti Pilipinas, agamak ti agdama nga administrasion a mangirupir ti kalintegan ti pagilian kadagiti teritoriona gapu ti kinakapsut ti puersa dagiti Pilipino.
Nadagsen a parikut ti in-inut a panangsakup ti China kadagiti teritorio ti Pilipinas a masolbar laeng no mapagungar iti administrasion ni Presidente Rodrigo Duterte ken dagiti umili ti kinamaingel ken nasionalismo nga impaneknekda kabayatan ti pannakirangetda kadagiti ganggannaet a kabusor a nagsakup ti Pilipinas – ti mangidaton ti biagda para iti panagayat iti pagilian. Ngem kabaelan pay ngata dagiti Pilipino a soldado ken polis ti mangipusta ti biagda para ti pagilian nga awan ti kasukatna?

robotstxt: allowed

filter: keep


text:
James Cook
Ni Kapitan James Cook, FRS, RN (7 Nobiembre1728[NB 1] – 14 Pebrero 1779) ket maysa idi a Britaniko nga eksplorador, nabigador, kartograpo, ken kapitan ti Naarian a Marina. Ni Cook ket nagaramid kadagiti naisalaysayan a mapa ti Newfoundland sakbay a napan kadagiti tallo a panagbanbaniaga ti Taaw Pasipiko, nga iti las-ud ti daytoy ket nakagun-od ti immuna a Europeano a panakaiyasideg ti akin-daya nga aplaya ti Australia ken ti Is-isla ti Hawaiia, ken ti immuna a nairehistro a panagbaniaga ti likmut ti Baro a Selanda.
Ni Cook ket nakikappon ti agtagtagilako a marina a kas maysa nga agtutubo ken nakikappon ti Naarian a Marina idi 1755. Isu ket nakasanay ti gubat idiay Gubat ti Pito a Tawtawen, ken dimteng a nagsuksukimat ken nagmapmapa ti kaaduan a pagserrekan ti sabangan ti Karayan San Lorenzo idi las-ud ti panagsillong ti Quebec. Daytoy ket nangtulong a nangiyeg kenni Cook ti pnakaikaskaso ti Almirantasgo ken Naarian a Kagimongan. Daytoy panakaikaskaso ket dimteng ti nnagruna adarikmat iti karrer ni Cook ken ti turong ti ballasiw taaw a panagsuksukimat ti Britaniko, ken daytoy ti nangrugian ti panakomisionna idi 1766 a kas ti agbilbilin ti HM Bark Endeavour para iti umuna kadagiti tallo a panagbanbaniaga ti Pasipiko.
Kadagiti tallo a panagbanbaniaga ni Cook ket naglaylayag kadagiti rinibu a milia ti ballasiw kadagiti kaaduan a saan a naikarta a luglugar iti lubong. Isu ket nagimapa kadagiti daga manipud ti Baro a Selanda aginggan ti Hawaii idiay Taaw Pasipiko iti nsaysayaat a panakasalaysay ken ti gantingan a saan pay idi a nagun-od. Idi nagrangrang-ay kadagiti panagbanbaniagana ti panagduktal isu ket nagsukimat ken naginagan kadagiti langa t idaga, ken isu ti immuna a nagirehistro kadagiti isla ken aplaya kadagiti Europeano a mapa. Isu ket nangipakpakita kadagiti laok t kalaing ti panaglayag, ti kalaingan a panagsukimat ken kartograpo a laing, ti kinaturedna ken ti abilidadna a mangidaulo kadagiti saan a nasayaat a kondisionp.
Ni Cook ket napatay idi idiay Hawaii idi nakilablaban kadagiti Hawayano idi las-ud ti maikatlo a panagsukimat a baniaga iti Pasipiko idi 1779. Isu ket nangibati ti legado ti sientipiko ken heograpiko a pannakaammo a dagitoy ket makaimpluensia kadagiti simmarsaruno kaniana iti las-ud ti maika-20 a siglo ken adda dagiti adu a sangalubongan a pakailaglagipan a naidaton kaniana.
Dagiti linaon
Dagiti nagibasaran[urnosen | urnosen ti taudan]
Paammo[urnosen | urnosen ti taudan]
- ^ Daan nga estilo a petsa: 27 Oktubre
Nota[urnosen | urnosen ti taudan]
Dagiti akinruar a silpo[urnosen | urnosen ti taudan]
Midia a mainaig kenni James Cook iti Wikimedia Commons
Midia a mainaig kenni James Cook iti Wikimedia Commons
Dagiti obra a mainaig kenni James Cook iti Wikisource (iti Ingles)


text:
Friday, December 8, 2017
FARM-TO-MARKET ROAD TI BARANGAY QUEZON, NAINAGORARAN
Cabugao, Ilocos Sur - Nainagorasionan ti Farm-to-Market Road (FMR) a madaliasatan iti Barangay Quezon, Cabugao, Ilocos Sur idi Disiembre 1, 2017.
Da Mayor Josh Edward S. Cobangbang ken ni Brgy. Captain Nida S. Braceros ti nanggetteng ti ribbon iti pannakapasayaat ti nasao a kalsada a binayabay dagiti Opisiales ti ili nga isuda ABC President Thaddeus U. Soller; SBM Danny Q. Gazmen; SBM Vicky S. Serna; SBM Dr. Jemaima S. Tan-Yee; SBM Josefina S. Vallejo ken dagiti Opisiales ti Barangay Quezon.
Iti pannakiuman ti Web In–Action, kuna dagiti bumarangay ken dagiti agdaldaliasat kadaytoy a sumrekan a dalan iti Poblasion a manam-ayanda kadaytoy a pagdalananda.
Innayonda a pagyamananda unay iti LGU-Cabugao iti panangilungalongda kadagitoy nga agtultuloy a pagimbagan ti barangay ken iti sapasap.
Ti pannakapasayaat dagiti Farm-to-Market Roads (FMRs) iti Munisipalidad ket agtultuloy a programa ti Gobierno Munisipal nga idauluan ni Mayor Josh Edward S. Cobangbang. # (Web In-Action)
Posted by Bayan ng Cabugao, Ilocos Sur at 3:51 PM
Subscribe to: Post Comments (Atom)


text:
STA. MARIA, Ilocos Sur – Insigida a natay ti dua a lalaki idinto a serioso ti kaduada kalpasan a dinungpar ida ti maysa a trak idiay sitio Runas, barangay Suso, iti daytoy nga ili.
Nainaganan dagiti natay a da Richard Nathan Arcaina, 22, residente iti Sumagui, Sta. Maria ken ni Ernesto Vargas, Jr., 23, residente iti Turod, Narvacan, kabayatanna a grabe dagiti sugat ni Sherwin Corrales, 18, iti Margaay, Narvacan, Ilocos Sur.
Segun iti inbestigasion ti polis, ag-overtake koma ti Fuso truck, gasoline tanker, addaan iti plaka TEK-737, ken minaneho ni Roberto Pachica, 46, ken residente iti San Agustin, San Fernando La Union ket nadungparna ti chop-chop a Dio a minaneho ni Richard Nathan a kalubbonna da Vargas ken Corrales.
Natay nga insigida da Nathan ken Vargas idinto a naitaray iti ospital ni Sherwin tapno maagasan.
Simmuko iti polis ti drayber ti truck.


text:
Bocaue, Bulacan
Ti Bocaue ket maysa a primera klase nga ili iti probinsia ti Bulacan iti Filipinas.
Dagiti baranggay[urnosen | urnosen ti taudan]
Ti Bocaue ket nabingbingay a politikal iti 19 a barbaranggay.[2]
- Antipona
- Bagumbayan
- Bambang
- Batia
- Biñang 1st
- Biñang 2nd
- Bolacan
- Bundukan
- Bunlo
- Caingin
- Duhat
- Igulot
- Lolomboy
- Poblacion
- Sulucan
- Taal
- Tambobong
- Turo
- Wakas
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Bulacan". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 25 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Bulacan". Datos ti Populasion ti Ili. Dibision ti Panagsukisok ti LWUA. Naala idi 8 Agosto 2014.
Dagiti akinruar a silpo[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Kolum: Iti Duyog ti Singasing
Ni Jaime M. Agpalo, Jr.
(Umuna iti Dua a Paset)
Adda dua a klase ti panagipatarus nga intay pagsasaritaan wenno topikotayo. Umuna, manipud iti Ilokano (Iluko, Iloko) sa maipatarus iti English wenno Filipino. Maikadua, manipud iti English wenno Filipino (Tagalog) a maipatarus iti Iloko.
(Nupay adda dagiti sumagmamano a patarus manipud iti Spanish a napan iti Filipino sa manen naipatarus iti Iloko, kas kadagiti sunurat ni Leona Florentino, Isabelo de los Reyes ken dadduma pay, sabali pay a punto ti panagamiris ken panangadal daytoy ta ipulsuanna ti kaimudinganda (relevance) iti agdama; ta dagiti nagsukisok maipapan itoy ket imbilangda a naindaklan a putar ti literatura dagitoy a sinurat ngem kaadduanna (iti bukodtayon a termino) nga Ilokano iti agdama ket saanna nga ammo ti maipapan itoy. Adda pay ti patarus ti nalatak a “Noli Me Tangere”, ti Espaniol a nobela ni Dr. Jose Rizal, iti Iloko, ti “Di Nak Sagiden” ni Santiago Suguitan Fonacier, nalatak a mannurat ken politician (senador) ken mabigbigbig a religious leader.)
Addan dagiti sinurat nga addaan iti patarus iti English a kas ti libro ni mannaniw Peter La. Julian. Ngem ti Iloko nga addaan iti Tagalog ken English translation a mabasa iti maymaysa a libro ket dagiti dandaniw ni Herminio Beltran.
Ti pannakaawat ti kaaduan wenno addaan iti nalawlawa a a masakupan a readership ti kangrunaan a motibo ti addaan translation.
Kasapulan a maiyam-ammo a nasayaat dagiti putar ni Ilokano tapno ad-adda pay a nasiksiken ti panangitakder ti kinaasino, tapno saan a mapanawan iti biahe ti panagdur-as.
Ngem iti panangtingiting a naimbag iti situasion, ad-adu a translation ti mabasa a naggapu iti English a napan iti Iloko. Adun dagiti naipatarus a kastoy a nanglukat iti nalawlawa a ridaw ti panangammo ti kaimudingan.
Ngem, ti Iloko a napan iti Filipino ken/wenno English ket sumagmamano pay laeng.
Ti Iloko a naipatarus iti Filipino a kas ti “Silang Nagigising Sa Madaling Araw” a nobela ni Constante Casabar nga impatarus ni Reynaldo A. Duque babaen ti inisiatiba ti Ateneo de Manila University Press ket dakkel unay ti naitedna a pannakaital-o ti bukod a Literatura Ilokana.
Ad-adu koma pay ti naputaren, naipablaaken a maipatarus iti Filipino ken English tapno mataraonan ti panangammo iti kinaasino ti puli babaen ti gapuanan ti literatura. Ta nakisang ken naikay ti itatapog ti puli itoy ta dagiti pay sabsabali a puli ti nagsukisok ti literatura ni saluyot. Ania ti makagapu?
Maisursuron ti regional literature. Nabayagen nga adda iti curriculum.
Ngem ti kaso wenno ti punto a kayattayo a tumboken ket ti kinakurang dagiti makuna a produkto nga addaan iti nalawlawa a pannaakaawat babaen ti nalawlawa a readership; agkurang dagiti reperensia nga addaan iti nalawlawa a readership.
Saan a nawaya nga agdakiwas dagiti mentors iti regional literature wenno pitsido ti panagiduronda itoy gapu iti kinakisang ti references. Ti panangitedda, panangpatudon kadagiti estudiante nga isuda a mismo ti agsukisok iti subject matter a mapagadalan, mangited iti analyses, komentario ken interpretasion—interpretation applied to humanities—ti option nga aramiden dagiti mentors; daytoy ti napalpaliiw a sistema. Iti bukodtayo a kapanunotan, nupay akseptabol daytoy a wagas, nasaysayaat met la nga amang no adda iti translesion.
Nalaklaka a matarusan no ania ti kaitutopan dagitoy a sinurat iti kabibiag dagiti umili, no kasanoda nga idur-as ti panagbiagda.
(Maituloyto)


text:
CANDON CITY. Nagtungpal iti ospital dagiti agkayong kalpasan a nagringgor ken nagtinnagbatda.
Naitaray iti ospital da Joemar Galinato, 22, ken Melchor Balbin, 40, agpada a residente iti Barangay Allangigan Segundo tapno maagasan dagiti sugatda.
Segun iti inbestigasion ti polis ditoy, nagsusik dagiti agkayong ket mapapati nga inasut ni Galinato ti bunengna.
Nagawid ti Balbin ket idi nagsubli, adda metten iggemna a buneng sana binirok ni Galinato iti balay ni Rufino Asada.
Naganawa ni kagawad Teofilo Balbin ket insuko met ni Balbin ti iggemna a buneng, ngem gayam, adda pay sabali a bunengna ket tinagbatnan ni Galinato.
Nasugatan ti kannigid nga ima, tian ken likod ni Galinato idinto a nasugatan met ti timid ken barukong ni Balbin.
Di naammuan no ania ti gapuna a nagsusik dagiti agkayong. (Danny Antalan)


text:
Tuesday, February 5, 2013
CABUGAO, INYALATNA TI OUTSTANDING MUNICIPALITY IN NUTRITION PROGRAM 2011
Cabugao, Ilocos Sur – Inawat ti LGU-Cabugao ti Awards of Recognition manipud iti Opisina ni Gov. Luis “Chavit” Singson, Province of Ilocos Sur kas Outstanding Municipality in the Implementation of Nutrition Program 2011 iti Awarding Program ti “Pammadayaw Kadaguiti Kasisiglatan” iti Kannawidan Ylocos Festival 2013 idiay NSCC Plaza, Caoayan, Ilocos Sur.
Kanaig daytoy, dinakamat ni Mayor Ediboy daytoy a pammadayaw ti ili nga agbalin koma daytoy nga inspirasion dagiti Nutrition Implementers nga agregget latta a mangkomplementar iti agtultuloy a programa ti LGU iti Nutrision iti panangrugi ti panagsanayda idi Pebrero 4, 2013 iti Municipal Conference Hall, Cabugao, Ilocos Sur.
Kalikaguman pay ti Ama ti Ili a masustener daytoy a gapuanan ti Sektor-Nutrision ti Munisipalidad tapno agtultuloy latta ti napintas a salun-at dagiti umili iti natalingenngen ken nadur-as a komunidad ken kagimongan. # (Web In-Action)
Kanaig daytoy, dinakamat ni Mayor Ediboy daytoy a pammadayaw ti ili nga agbalin koma daytoy nga inspirasion dagiti Nutrition Implementers nga agregget latta a mangkomplementar iti agtultuloy a programa ti LGU iti Nutrision iti panangrugi ti panagsanayda idi Pebrero 4, 2013 iti Municipal Conference Hall, Cabugao, Ilocos Sur.
Kalikaguman pay ti Ama ti Ili a masustener daytoy a gapuanan ti Sektor-Nutrision ti Munisipalidad tapno agtultuloy latta ti napintas a salun-at dagiti umili iti natalingenngen ken nadur-as a komunidad ken kagimongan. # (Web In-Action)
Posted by Bayan ng Cabugao, Ilocos Sur at 7:57 AM
Subscribe to: Post Comments (Atom)


text:
Thursday, October 13, 2016
PANAGSANAY PARA ITI PROVINCIAL MEET 2016, NARUGIAN
Cabugao, Ilocos Sur – Maang-angay ti tallo nga aldaw (Oktubre 13-15, 2016 a panagsanay dagiti napili nga Atleta iti Unit 1 iti Probinsia ti Ilocos Sur a maisangal iti maaramid a Division Athletic Sports Competition 2016 idiay Quirino Stadium, Bantay, Ilocos Sur inton Oktubre 18-21, 2016.
Maang-angay ti panagsanay kadagiti nagduduma nga events iti Cabugao Athletic Oval (Freedom Park), Brgy. Bonifacio, Cabugao, Ilocos Sur a no sadino a ditoy ket pagpartisiparan dagiti umaayam a napili manipud iti nadumaduma a pagadalan a nangbukel iti Unit 1 (Sinait, Cabugao, San Juan ken Magsingal).
Tartarabayen met ida dagiti Coaches, Sports Officials ken Tournament Managers dagiti nasao nga atleta ket simmangbay dagiti Delegasion iti Oktubre 13, 2016 ditoy a nadakamat a disso a panagrugi ti panagsanay.
Impeksa ni Mr. Elvis A. Tabugader, Principal ti Solotsolot National High School, San Juan, Ilocos Sur ken Unit 1 Chairman iti panagyamanda iti panangusarda manen kadagiti pasilidad ti sports iti LGU-Cabugao ken iti babaen iti panangtarabay ni PESS District Coordinator Ronel M. Ubaldo kadagiti Atleta a madama nga agsansanay. # (Web Situational Report)
Maang-angay ti panagsanay kadagiti nagduduma nga events iti Cabugao Athletic Oval (Freedom Park), Brgy. Bonifacio, Cabugao, Ilocos Sur a no sadino a ditoy ket pagpartisiparan dagiti umaayam a napili manipud iti nadumaduma a pagadalan a nangbukel iti Unit 1 (Sinait, Cabugao, San Juan ken Magsingal).
Tartarabayen met ida dagiti Coaches, Sports Officials ken Tournament Managers dagiti nasao nga atleta ket simmangbay dagiti Delegasion iti Oktubre 13, 2016 ditoy a nadakamat a disso a panagrugi ti panagsanay.
Impeksa ni Mr. Elvis A. Tabugader, Principal ti Solotsolot National High School, San Juan, Ilocos Sur ken Unit 1 Chairman iti panagyamanda iti panangusarda manen kadagiti pasilidad ti sports iti LGU-Cabugao ken iti babaen iti panangtarabay ni PESS District Coordinator Ronel M. Ubaldo kadagiti Atleta a madama nga agsansanay. # (Web Situational Report)
Posted by Bayan ng Cabugao, Ilocos Sur at 3:22 PM
Subscribe to: Post Comments (Atom)


text:
SAN FERNANDO CITY – Imbilin ti PNP regional director ditoy ti nainget nga inbestigasion mainaig ti mapapati a harassment nga insayangkat dagiti armado a tattao iti bodega ti maysa a kompania ti tabako iti Barangay Sidaoen, Sta. Cruz, Ilocos Sur idi agsapa ti Mayo 22.
Iti memo nga impatulod ti regional director iti Ilocos Sur provincial police office, imbilinna ti madagdagus a pannakaisubmite ti progress report mainaig ti pannakabomba ti alad ken pannakapuor ti bodega ti Philip Morris and Fortune Tobacco Corporation a dimmapuan dagiti nakapempen a bulong ti tabako a mapattapatta nga agpateg iti P1.2 milion.
Iti report manipud iti police station ti Sta. Cruz, winangwangan dagiti rimmaut a masuspetsa a kameng ti New People’s Army ti kongkreto nga alad ti bodega babaen ti improvised explosives.
Inarmalait pay dagiti armado a tattao ti outpost dagiti guardia iti main gate ti pasdek.
Nupay kasta, awan ti naireport a nadunor a guardia.
Nakarekobre dagiti inbestigador iti 40 a kapsula ti M16 ken 3 kapsula ti M14 rifles iti dayaen a paset ti guard house.
Apaman a nakastrekda iti compound, binukbokan dagiti rimmaut dagiti pempen ti tabako iti gasolina sada sinilmutan.
Suspetsa dagiti empleado ditoy nga adda pakainaigan ti pannakapuor ti bodega iti naawat ti management a surat nga agdawdawat iti kuarta ngem saanna a pinatgan.
Ngem bayat ti pannakaisurat daytoy, awan pay ti grupo a nangannugot nga isuda ti akinresponsible iti pannakaraut ken pannakapuor dagiti nakapempen a tabako.#


text:
STA. LUCIA, Ilocos Sur – Maysa a kapitan ti barangay ti naireport iti polis a nagpaputok.
Ngem segun ken ni Burgos Barangay Captain Roland Bodaño, nagpaputok iti paltogna tapno ballaaganna ni Ronald Manzano, 39, kalugaranna, gapu iti panangprobokar daytoy kenkuana.
Naammuan iti inisial nga imbestigasion dagiti polis a pinagsasawan ni Manzano ti kapitan ken ti kabsatna idi lumabasda a nakalugan iti dyip iti sango ti balay daytoy.
Mapapati a simmaruno ni Manzano kadakuada sa kinaritna ti kapitan ket maipagarup nga adda innalana a paltog iti motorsiklona.
Nagpaputok metten ti kapitan. Adda lisensia nga imparang ti kapitan idi biroken dagiti polis.
Nagtabla iti butos dagiti dua iti kinakapitan ngem nangabak ni Bodaño iti toss coin. Nagprotesta ni Manzano ngem pinaboran ti korte ni Bodaño.#


text:
Hungduan, Ifugao
Ti Hungduan ket maysa a maika-4 a klase nga ili iti probinsia ti Ifugao iti Filipinas.
Dagiti baranggay[urnosen | urnosen ti taudan]
Ti ili ti Hungduan ket nabingbingay a politikal iti 9 a barbaranggay.[2]
- Abatan
- Bangbang
- Maggok
- Poblacion
- Bokiawan
- Hapao
- Lubo-ong
- Nungulunan
- Ba-ang
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Ifugao". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 26 Abril 2018.
- ^ a b Pakaammo ti Senso ti Filipinas idi 2015] (iti Ingles) naala idi Hunio 10, 2016
- ^ "Probinsia ti Ifugao". Datos ti Populasion ti Ili. Dibision ti Panagsukisok ti LWUA. Naala idi 10 Hulio 2014.
Dagiti akinruar a silpo[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
STA. CATALINA, Ilocos Sur – Maysa a bangkay ti babai ti nasarakan iti pasetna iti kabaybayan ditoy itay nabiit.
Nainaganan ti biktima a ni Classisa Pando, 30, balo, residente iti Nambaran, Sto. Domingo, Ilocos Sur.
Nagsagrap ti biktima iti bagsol iti nadumaduma a paset ti bagina.
Naduktalan ti lamolamo a bangkay ti biktima babaen ken ni Faustino Redoble, residente ti Paratong, Sta. Catalina ket inreportna iti polis.
Binigbig ni Criselda Pando, a kabsatna ti biktima.
Di pay ammo no ania ti motibo iti pammapatay ken kinasiasino dagiti nangisayangkat iti krimen.


text:
VIGAN CITY – Maysa nga estudiante ti napukawan iti
alahas gapu iti panangallilaw kenkuana ti maysa a babai a
nagpammarang nga am-ammo ti inana nga agtrabtrabaho iti sabali a
pagilian.
Nagpulong ni Mary Jane Florendo, 13, agbasbasa iti
Ilocos Sur National High School, residente iti Barangay Puroc a
Dakkel ditoy a naallukoy a nangited iti dua a singsingna ken ti
kuentasna iti maysa a babai a nagpammarang nga agar-aramid iti
alahas.
Segun iti report, inasitgan ti di pay am-ammo a babai ni
Florendo ket imbagana nga agpaaramid ti inana nga adda iti abroad iti
alahasna ket inallukoy daytoy nga itedna ti singsing ken kuentasna
tapno adda pagrukodanna.
Ngem
idi naestoria ti balasitang iti ulitegna, naduktalanna laengen nga
awan ti impaaramid ti inana nga alahas.#


text:
CABUGAO, Ilocos Sur – Napukolan ti maysa a sindikato a mapapati a buklen dagiti guns for hire ken aglaklako iti armas ditoy probinsia kalpasan ti pannakatiliw ti uppat a kamengna iti inwayat ti kapolisan a buy-bust ken entrapment operations itay lawasna ditoy nga ili.
Natiliw da Eugene Estabillo, 35, naasawaan, barangay kagawad, residente iti Pinili, Ilocos Norte;Val Barlajan, 32, baro, residente iti Barangay Uno, Badoc, Ilocos Norte; Edgar Llanes, 32, Badoc, Ilocos Norte; ken Darwin Tolentino, 30, mannalon, agnaed iti Barangay 16, Badoc, Ilocos Norte iti entrapment operation nga insayangkat dagiti pannakabagi ti linteg itay Agosto 16 ditoy.
Mismo a ni OIC PNP Provincial Director Police Sr. Supt. Jessie Cardona ti nangidaulo iti operasion babaen ti pannakikammayyet ti Regional Investigation Division ti Police Regional Office, 103rd Police Mobile Group ken dagiti polis ditoy.
Dagiti natiliw ket mapapati a kameng iti gun for hire syndicate nga agdakdakiwas ditoy probinsia.
Adda di nakumpirma a report nga adda safehouse dagitoy iti Barangay Pug-os, Cabugao.
Nakakumpiska dagiti polis kadagiti suspetsa iti maysa a Browning automatic rifle (BAR), cal. 30 nga addaan iti bipod ken assembly magazine a nagkarga iti 16 rounds a bala; 2 a baby armalite M-16 a nabura ken tampered ti numeroda; maysa nga ababa a plastic magazine assembly para iti M-16 armalite nga addaan iti 12 rounds a bala; 13 punggos a kuarta; ken maysa a camouflaged casing ti baby armalite rifle.
Nakaala pay dagiti polis iti maysa nga identification card a nainagan iti maysa nga SPO4 Antonio Barlajan manipud iti Badoc municipal police station iti Ilocos Norte provincial police office ken dua a Honda TMX a motorsiklo.
Bayat ti buy bust operation, mapapati a nakadlaw dagiti dadduma a kakadua dagiti suspetsa ket naglibasda babaen ti pannakipinnaltogda.
Nakemmeg ni Tolentino ngem nakalusot dagiti tallo a kakaduana.
Iti pannakaisurat daytoy, addan iti kustodia ti provincial police office dagiti suspetsa agraman dagiti nakumpiska nga armas ken luglugan idinto a maiwaywayat ti manhunt operation para kadagiti nakalibas a kakaduada.#


text:
SAN JUAN, Ilocos Sur – Adda nailatang a P3 million para iti proyekto ti National Tobacco Administration a panagmula dagiti kaykayo ditoy probinsia, segun iti administrador daytoy nga opisina.
Kangrunaan a birbiroken ti NTA a pakaipaayan ti pinansial a tulong dagiti agmulmula iti tabako nga addaan iti kabakiran a pagmulaanda iti kayo a maaramat a pagsungrod iti pugon.
Kinuna ni NTA Administrator Edgardo Zaragoza a maikkan iti P30,000 a pinansial a tulong dagiti mannalona makaimula iti ipil-ipil tunggal ektaria.
Segun iti opisial, ti panagmula kadagiti kayo kas iti ipil-ipil ti naipangruna a gannuat ti NTA iti daytoy a tawen, kas pangtulong kadagiti agmulmula iti tabako agsipud iti kin


text:
STA. MARIA, Ilocos Sur – Maysa a mannalon ti inaresto dagiti polis kalpasan a nakasamsamda kadagiti paltog, balbala ken magasin iti panagsukisokda iti pagtaengan daytoy iti alas 5:30 ti malem ti Agosto 3.
Nakakumpiska dagiti polis iti pagtaengan ni Allan Bautista Venezuela, 35, naasawaan, mannalon, residente iti Barangay Silang ditoy nga ili iti maysa 5.56 armalite rifle Elisco, 100 a balbala, 3 a long magasin, l a short magasin, 2 a rifle grenade, ken maysa a bandoler.
Imet dagiti polis ti search warrant nga inyisio ni Judge Francisco Ante, Jr. ken sinaksian dagiti barangay officials ti panagsukisokda iti balay ni Bautista.
Naipilan ti kaso a panaglabsing iti PD 8294 maikontra ken ni Venezuela iti provincial prosecutor’s office.#


text:
NARVACAN, Ilocos Sur – Nupay adda dagiti naipasa a resolusion ken petision kontra iti panakalukat iti controlled dumpsite iti barangay Camarao ditoy nga ili, no aprobaran ti Department of Environment and Natural Resources Region 1, ipursigi ti municipal government ti panakalukat ti dumpsite iti daytoy a lugar.
Daytoy ti naammuan iti interview ken ni Mayor Edgar Zaragoza mainaig iti daytoy a banag.
Kinuna ti mayor a normal a pagkedkedan dagiti sumagmamano a bumarangay nga iti lugarda ti pakaipasdekan iti pagbasuraan, a kas met laeng iti dadduma a luglugar, ngem iti panaglabas iti aldaw, makitada met laeng ti pagsayaatanna, ket dita nga anamonganda met laeng daytoy.
Kinuna met ni Engr. Eleuterio Ines iti municipal engineering office a ti pagbasuraan iti Camarao ket controlled dumpsite, kayatna a sawen, nainget daytoy a maaywanan tapno saan a makaapekto iti salun-at ken aglawlaw dagiti agnanaed ditoy ken kabangibangna.
Maipalagip nga adda resolusion ti barangay council ti Camarao agraman iti petision ti Lungog ken parish pastoral council ti Narvacan a nangipeksaanda iti panagkedkedda nga iti lugarda ti pakaikabilan ti controlled dumpsite.
Itay nabiit, pinasiaren ti DENR ti nasao a lote, ket no makita a napintas ditoy a pagibasuraan, awan ti maaramidan ti municipal government no di tungpalen ti mandar a masapul nga adda dumpsite ti maysa a munisipio, nakuna ti mayor.
Kukua ti gobierno ti lote ket daytoy ti maysa a rason no apay a ditoy ti nakita ti municipal government a pakaipasdekan iti controlled dumpsitena.


text:
VIGAN CITY – Maisayangkat ti maysa a serbisio medikal para kadagiti kabalio, nangruna dagiti agguyguyod iti kalesa, segun iti maysa a konsehal ditoy siudad.
Kinuna ni Konsehal Tenten Figuerres, ti Animal Kingdom Foundation ti mangisayangkat iti nasao a medical mission para kadagiti kabalio ket maangayto daytoy inton Oktubre 17-19.
Segun ken ni Figuerres, kapaliiwan ti Animal Kingdom Foundation a nakuttong ken saan a nasayaat ti pannakataripato dagiti kabalio nga agguyguyod iti kalesa isu a napanunotda ti mangipaay iti medical mission.
Magusgustuan dagiti turista ti aglugan iti kalesa a mapan agpasiar kadagiti nadumaduma a tourist spots ditoy siudad.
Iti pannakaisurat daytoy, agbirbirok pay ti nasao a foundation iti lugar a pangangayanna iti medikal a serbisio kadagiti kabalio.#


text:
VIGAN CITY – Natured unayen dagiti mannanakaw ditoy siudad ta uray adda ti motorsiklo iti uneg ti inaladan, dida nagamak a nangitaray lattan ti nasao a lugan.
Nagreport ni Philip Arcellana Gonzales, 30, naasawaan, residente iti Barangay IX, ditoy siudad, a natakaw ti motorsiklona a Yamaha Mio nga imparkingna iti uneg ti garaheda idi agarup 7:00 ti malem ti Hulio 17.
Segun ken ni Arcellana, naduktalan ti amana a ni Elpidio nga awan ti motorsiklo iti uneg ti garahe idi agsapa ti Hulio 19.
Iti panagimbestiga dagiti polis, nupay adda alad ti aglawlaw ti balay, saan a nakaserra ti ruangan.
Di pay ammo no asino ti nangitalaw iti motorsiklo.#


text:
Vladimir Lenin
Ni Vladimir Ilyich Lenin (Ruso: BлaдиMиp Илbич ЛeHиH (tulong·paammo); 22 Abril [D.E. 10 Abril] 1870 – 21 Enero 1924) ket maysa idi a Ruso a Marxista a rebolutionario ken omunista a politiko nga isu ti nangidaulo ti Oktubre a Rebolusion iti 1917. A kas maysa adaulo iti Bolsheviks, indauloanna ti estado ti Sobiet idi pakauna a tawen iti (1917–1924), idi nakilaban tapno makaipatakder ti panagtengngel iti Rusia iti Sibil a Gubat ti Rusia ken nagobra a nagpartuat ti maysa a sosialista a sistema ti ekonomia.
A kas maysa a politiko, ni Lenin ket maysa idi a naikamo nga orador, a kas maysa a sientista ti politika dagiti adu a teoriana ken dagiti pilosopiko a panagrangrang-ay iti Marxismo ket nagpataud ti Marxismo–Leninismo, ti pragmatiko a Ruso a pannakaiyatanup iti Marxismo.[1]
Dagiti nagibasaran[urnosen | urnosen ti taudan]
- ^ TpиyMф и Tpareдия - И. B. CTaлиH: пoлиTичeckий пopTpeT. (Panagballigi ken Trahedia - I. V. Stalin : Politikal a Pannakailadawan) ДMиTpий BoлkoroHoB (Dmitriy Volkogonov). Libro 1, Paset 1, PP. 95 - 114. HoBocTи Publications. Moscow. 1989.


text:
Wikipedia:Nagan ti espasio
Ti maysa a nagan ti espasio ti Wikipedia ket dagiti agasmang ti panid ti Wikipedia a ti nagnagan ket mangrugi iti naisangayan a naireserba a balikas a mabigbigan babaen ti sopwer ti MediaWiki (sarunuen babaen ti dua a tuldek). Kas pagarigan, iti nagan ti espasio ti agar-aramat amin dagiti titulo ket mangrugi iti "Agar-aramat:". Iti kaso ti nagan ti espasio ti artikulo (wenno umuna), ti pakaiparangan dagiti artikulo ti ensiklopedia, awan ti naireserba a balikas ken dua a tuldek.
Iti agdama ti Ilokano Wikipedia ket addaan kadagiti 20 a nagan ti espasio: 9 nagnagan ti espasio ti gandat, 9 a maitunos a nagnagan ti espasio tungtunganna, ken 2 a birtual a nagnagan ti espasio. Dagitoy ket nailistada amin iti kahon dita kanawan. Bayat nga agbirbiruk iti Wikipedia, ti listaan dagiti nagan ti espasio ket mabalin a magun-od kadagiti dua a panagpindut:agaramid iti awan linaon a panagbiruk, kalpasanna pinduten ti Napasayaat iti baba ti pagbirukan a kahon. Ti listaan ket mabalin pay a magun-od iti pakasapulan kadagiti agpababa a menu iti, kas pagarigan, Espesial:Prefixindex, Espesial:Allpages, Espesial:Recentchanges, ken Espesial:Contributions.
Dagiti parbo a nagan ti WP para iti Wikipedia, ken WT para iti Wikipedia tungtungan, ket mabalin para iti nagnagan ti panid iti kahon a pagbirukan, ken panagaramid kadagiti silpo, ken panagaramid kadagiti panangiraman. Kitaen ti Parbo a nagnagan dita baba para iti sabali a parbo a nagnagan.
Ti tabla dita kanawan ket mangipakita no ania ti numero a mausar no kayatmo ti agilemmeng kadagiti panid nga adda iti listaan ti bambantayam.
Dagiti linaon
Nagnagan ti espasio ti suheto[urnosen ti taudan]
Dagiti nagan ti espasio ti suheto ti Wikipedia ken dagiti annongda ket nailista dita baba. Maited ti ababa a deskripsion, ngem mabalin a kitaen tisilpo para iti ad-adu pay a pakaammo.
- Nagruna a nagan ti espasio (awan ti pasakbay): aglaon kadagiti amin nga artikulo ti ensiklopedia, dagiti listaan, panagilawlawag a pampanid, ken dagiti baw-ing ti ensiklopedia. Sagpaminsan pay a makunkuna dayta a kas ti "nangruna a nagan ti espasio".
- Espasio ti nagan ti agar-aramat (pasakbay Agar-aramat:): aglaon kadagiti panid ti agar-aramat ken dagiti dadduma pay a panid a pinartuat babaen dagiti agmaymaysa nga agar-aramat para kadagiti bukodda a persinal a panagusar. Dagiti panid babaen iti daytoy a nagan ti espasio ket mabalin pay laeng a makita ken baliwan babaen dagit sabali nga agar-aramat, isu a saan a agikabil kadagiti ania man a sensitibo a datos ditoy. Dagiti parbo a nagan ti espasio: User: ken User talk:
- Nagan ti espasio ti Wikipedia wenno Nagan ti espasio ti Project (pasakbay Wikipedia:): aglaon kadagiti adu a kita ti panid a maikapet iti proyekto ti Wikipedia: pakaammo, aanuroten, dagiti salaysay, dagiti proseso, pagtungtungan,kdpy.. Dagiti parbo a nagan ti espasio: WP: ,WT:, Project: ken Project talk
- Nagan ti espasio ti papeles wenno Nagan ti espasio ti image ken Nagan ti espasio ti file (pasakbay Papeles:): aglaon dagiti panid ti deskripsion ti papaels para iti ladawan, dagiti video wenno dagiti papeles ti audio. Dagitoy met ket addaan iti silpo ti pudno a datos ti papelesle. Dagiti parbo a nagan ti espasio: Image:, File:, Image talk ken File talk,
- Nagan ti espasio ti MediaWiki (pasakbay MediaWiki:): ti nagan ti espasio nga aglaon kadagiti teksto ti interface, kas dagiti silpo ken dagiti mensahe nga agparang kadagiti automatiko a napataud a pampanid. Dagiti panid iti daytoy a nagan ti espasio ket permanente a nasalakniban. Para iti listaan kadagitoy a mensahe, kitaen ti Espesial:AllMessages. (Ti pasakbay ket saan a mapabassit iti "MW" gapu ta ti mw ket maysa a pasakbay ti interwiki.
- Nagan ti espasio ti plantilia (pasakbay Plantilia:): aglaon kadagiti plantilia – dagiti panid a kangrunaan a naikeddeng a mailak-am wenno maisukat kadagiti sabali apanid tapno maisengngat ti pagalagadan a teksto wenno dagiti kahon a kas dagiti infobox ken dagiti pagdaliasatan a kahon. Parbo a nagan ti espasio: Template: ken Template talk:
- Nagan ti espasio ti tulong (pasakbay Tulong:): aglaon kadagiti panid a mangited iti tulong iti panagusar ti Wikipedia ken dagiti sopwerna, para kadagiti agar-aramat ti ensiklopedia ken para kadagiti editor. Parbo a nagan ti espasio: Help: ken Help talk:
- Nagan ti espasio ti kategoria (pasakbay Kategoria:): aglaon kadagiti panid ti kategoria,a mangiparang ti listaan dagiti panid ken dagiti subkategoria a nainayonen iti naisangayan a kategoria, ken ti pagpilian a maipatinayon a teksto. Parbo a nagan ti espasio: Category: ken Category talk:
- Nagan ti espasio ti modulo (pasakbay Modulo:): aglaon kadagiti modulo ti Scribunto – dagiti eskritu ti Lua a mangisayangkat kadagiti espasial apanggep dagiti parser function para iti panagusar kadagiti plantilia, iti labes ti batayan nga agsmang a mairaman iti MediaWiki ken dagiti pagpaatiddogna. Parbo a nagan ti espasio: Module: ken Module talk:
- Nagan ti espasio ti topiko (pasakbay Topic:): ti nagan ti espasio nga us-usaren ti Flow. (agdama a saan amaus-usar)
Ti nagan ti espasio ket sagpaminsan pay a maipangyababaan iti espasio, a kas iti "espasio ti Wikipedia". Ti panid ti suheto ken ti tungtunganna panid ket manporma iti paris.
Ti maysa a parbo a nagan ti nagan ti espasio ket ti nagan ti espasio iti pagsasao nga Ingles. Kas pagarigan, ti WP: ket Wikipedia:, ken isu a ti
[[Wikipedia:Nagan ti panid]] ket mabalin a maipangyababaan iti
[[WP:Nagan ti panid]].
Kitaen ti Parbo a nagnagan dita baba, para iti listaan dagit iparno anagan, a kas ti WT: para iti Wikipedia tungtungan:.
Birtual a nagnagan ti espasio[urnosen ti taudan]
Adda dagiti dua a birtual a nagnagan ti espasio a saan a maibaga kadagiti panid a naipenpen iti database:
Espesial[urnosen ti taudan]
Ti Espesial: a nagan ti espasio ket buklen dagiti panid (makunkuna nga espesial a pampanid) a matonton a pinartuat babaen ti sopwer, kas ti Espesial:RecentChanges. Dagitoy a panid ket kadawyan a mabalin a maisilpo, kas iti [[Espesial:RecentChanges]], malaksid no addaan dagitoy kadagiti parametro. Ti agusar kadagiti parametro, nasken a maited ti napno nga URL a kas maysa nga akinruar a silpo. Kas pagarigan, //ilo.wikipedia.org/w/index.php?title=Espesial:Recentchanges&days=3&limit=10, a mangisubli kadagiti sangapulo a kaudian a balbaliw kadagiti napalabas a tallo nga aldaw.
Mabalinmo ti agpartuat iti baw-ing iti Espesial a panid, ngem ti baw-ing ket saanto nga automatiko a masurot.
Para iti listaan dagiti espesial a panid, kitaen ti Espesial:SpecialPages.
Midia[urnosen ti taudan]
Ti Midia: a nagan ti espasio ket mabalin a mausar a dagus a panangisilpo iti papeles, imbes nga iti panid ti deskripsion ti papeles.
Parbo a nagnagan[urnosen ti taudan]
Ti makita dita baba ket ti automatiko a naduktalan babaen ti Modulo:Panagduktal ti nagan ti espasio a nagnagan ti espasio ken no adda, dagiti parbo a naganda.
Parbo a nagnagan ti tungtungan[urnosen ti taudan]
Ti tabla dita baba ket dagiti parbo a nagan ti espasio ken dagiti parbo a tungtungan ti espasio, dagiti parbo a nagan ti tungtungan ket mabalin laeng iti Ingles a nagan ti tungtungan iti "talk". Amin dagitoy ket sensitibo ti kadakkel ti letra:


text:
SINURSURAN: Kolum ni Jobert M. Pacnis
(Umuna a paset)
ALDAW Dagiti Puso. Panawen a kasta unay ti panagayamuom ti ayat iti puso ti tunggal maysa aglalo dagiti agtutubo. Panawen ni Kupido. Kuna dagiti sutil, daytoy nga aldaw ti pudpudno a Baro a Tawen.
Awan met ketdi ti papanan ti tunggal maysa no di ti agayat ken paayat— nga agtunged iti nasam-it a panagsapata iti sango ti altar no mataripato dayta nga ayat.
Ti laeng yanna a pagdaksan, ‘Mare, bayat ti panagdenna a kas agassawa dagiti agkaasmang, rumtab dagiti parikut a no di mangtenneb iti relasion, mangrakrak iti maysa a pamilia.
Normal ti kaadda ti parikut iti tunggal pagtaengan. Ngem saanen a normal no daytoy a parikut ti pakarakrakanna. Agduduma, wen, dagiti rason a matippuog ti maysa a pagtaengan. Ngem naynay nga agramut daytoy iti agassawa. Ti pannakasolbar ngarud dagitoy a parikut, masapul a mamunganay kadakuada a dua. Saan kadi, ‘Mare?
Tapno ngarud mapagtalinaed ti bara ni ayat iti pagtaengan, ket saan a tumapuak iti tawa a kas kunada, kayatko man nga ibinglay ti nasakdok iti peysbuk, ‘Mare:
Ania man ti situasion iti uneg ti pagtaengan, liklikan ti panagbugkaw wenno panangbugkaw. Mangipakita laeng daytoy iti kinaawan ti respeto iti tunggal maysa.
Saan nga irakrakurak, ipadpadamag dagiti pagkapsutan ti asawa uray pay iti pamiliam wenno gagayyem. Masapul a duakayo laeng nga agassawa ti makaammo kadagitoy. Oras a “naitsismis”, saan a maliklikan ti panagsakit ti nakem a mabalin a mangpalamiis iti panagdenna.
Liklikan ti kinaarsagid, kina-moody no makisarita iti asawa amangan no sabali ti pangipapananna. Saan koma a mabalin ti “defensive” la unay. Ad-adda nga agatap ti asawa.
Liklikan pay nga idasig ti asawa iti sabali a lalaki. Aglalo la ngaruden no iti “performance” iti pribado a siled. Saanmo nga ammo no kasano wenno ania ti biag a nagdaldalananna. No mapitikmo ti ego-na, mabalin a tumalaw iti pusona ti panangipategna kenka.
Saanna a rebbeng a papasan ti asawa no kagura dagiti gagayyemna. Ti laeng asawa ti akinrebbengna a manggura kadakuada. Ipalagip daytoy ti lokal a buya iti aglawlawtayo. Addada dagiti babbai a mangsuksukon kadagiti assawada iti nakiinninumanda gapu iti nalimed a gurada kadagiti barkada ti asawada. Ngem di koma a kastoy ti maaramid ta sigurado a dakkel a kantiaw iti asawa a lalaki. Ander, mabalin nga ikantiaw dagiti barkadana. Di kad’ agdas-alto ti pungtotna iti asawana?
Laglagipen met nga inasawanaka ti asawam– saan a ti katulongyo wenno asino man. Rebbengna ngarud a sika ti mangakem iti responsibilidadmo kenkuana. Dimo ipaakem iti sabali. Responsibilidadmo isuna. Dungnguem a naimbag. Ipariknam ti pammategmo kenkuana.
No dadduma, adda dagiti gundaway nga imaima ti asawa nga agawid. Mabalin a saan pay a nagsueldo wenno saan a nakasapul iti nakiteggedanna. No kastoy, saan koma nga ungtan wenno pagsasawan a dagus. Awaten ti situasionna. Gutigoten ketdi a yad-addana pay ti agsalukag, agtrabaho para iti pamilia. Ti dakesna ngamin no maminsan, ngiwat nga ala-armalayt ti maipasabat ti kadawyan a maipasabat kadakuada. Saan man la a maapresiar dagiti sakripisiona iti nagmalem.
Ipategmo ti nagbannogan ti asawam. Saan nga agbalin kas ‘tay kunkunada a one-day millionaire. Aggasto laeng kadagiti kasapulan iti uneg ti pagtaengan, saan a kadagiti material a banag. Sursuruen ti agbadyet.
Saan a bugkawan wenno kariten ti asawa iti sanguanan dagiti annak. Saan nga aramid daytoy ti nanakem, manakem a tao. No adda parikut wenno di pagkinnaawatan, solbaren a siuulimek. Pagpatangan, saan a pagapaan iti sango pay met dagiti ubbing.
No kasapulanna ti ayat/makiinnayat, di pulos nga agpambar nga adda sagubanit wenno madmadi ti rikna. Ited ketdi dayta a kasapulanna. Napateg daytoy iti maysa a lalaki. Sika met laeng ti agparikut no kasta ti kanayon nga aramidem. Mabalin nga agsapul iti sabali a makaep-ep iti riknana.
(Adda tuloyna)


text:
Torreón
Ti Torreón (Panangibalikas nga Espaniol: [toreˈon]) ket maysa a siudad ken ti tugaw ti Ili ti Torreón iti estado ti Mehiko iti Coahuila. Manipud idi 2010, ti populasion ti siudad ket 608,836 ken 639,629 iti ili.[1] Ti populasion ti metropolitano, a mairaman ti Ili ti Matamoros, Ili ti Gómez Palacio ken Ili ti Lerdo iti kadenna a Durango, ket 1,215,993. Daytoy ti maikasiam a kadakkelan a lugar ti metropolitano iti pagilian ken maysa kadagiti kangrunaan a sentro ti ekonomia ken industria ti Mehiko. Ti Torreón ket serbian babaen ti Sangalubongan a Pagtayaban ti Francisco Sarabia, ti maysa a pagtayaban kadagiti serbisio ti eroplano kadagiti nadumaduma a siudad iti Mehiko ken ti Estados Unidos.
Dagiti nagibasaran[urnosen | urnosen ti taudan]
- ^ "Coahuila de Zaragoza: Número de Habitantes" (iti Espaniol). Instituto Nacional de Estadística e Informática. Naala idi Nobiembre 12, 2014.
Dagiti akinruar a silpo[urnosen | urnosen ti taudan]
Midia a mainaig iti Torreón iti Wikimedia Commons
Pakaammo ti panagbiahe idiay Torreón manipud iti Wikivoyage (iti Ingles)


text:
BANTAY, Ilocos Sur – Maysa a lalaki ti natay kalpasan a napaltogan iti maysa a biliaran iti Zone I ditoy nga ili iti agarup alas 8:30 ti rabii ti Hulio 28.
Natay iti Metro Vigan Cooperative Hospital ni Bryan Pacpaco Maregmen, 29, naasawaan, residente iti Zone I Bantay, gapu iti sugatna iti nadumaduma a paset ti bagina.
Napuntaan iti naiwawa a bala ni Delfin Pagud Inong, 17, baro, kalugaran ni Maregmen, ket naitaray iti nasao met laeng nga ospital tapno maagasan ti sugatna.
Segun iti inisial nga inbestigasion, madama nga agay-ay-ayam da Maregmen ken ni Jake Rialubin y Pacis, 17, baro, residente iti Poblacion, San Vicente, Ilocos Sur, iti biliar iti compound ti Pilar’s Lodging House iti nadakamat a barangay idi immasideg ti maysa a lalaki sana pinaltogan ti biktima iti namin-adu a daras.
Kalpasan ti pammaltog, naglugan ti suspek iti asul a motorsiklo nga XRM a naiparada iti ruar ti compound sada naglibas iti di met nabigbig a kaduana a nagmaneho iti getaway a lugan.
Segun iti maysa a saksi, stripe ti aruat ti pimmaltog ken nakakallugong idinto nga atiddog ti buok ti nakakallugong met a kaduana.
Nakasarak dagiti inbestigador kadagiti kapsula a nagtaud iti cal. 45 iti nakapasamakan ti krimen.
Di pay ammo ti motibo ti pammapatay ken ti kinaasino ti kriminal.
Kabayatanna, inaresto dagiti polis ditoy ti maysa a lalaki a sumangsango iti kaso a frustrated murder iti regional trial court ti Vigan City.
Inaresto dagiti polis ni Mario Paa y Domenden alias Mayong, 34, baro, welder ken residente iti Bulag East, Bantay babaen ti bileg ti warrant of arrest nga inyisio ni Judge Cecilia Corazon Dulay Archog ti RTC Branch 21, Vigan City maikontra ken ni Paa gapu iti kasona a frustrated murder a naka-docket iti babaen ti CC No. 6748.
Naituding ti P200,000 a piansa ni Paa para iti temporario a pannakawayawayana.
Iti pannakaisurat daytoy, adda ni Paa iti kustodia ti polis ti Bantay.#


text:
KIANGAN, Ifugao – Intandudo ti lokal a gobierno ditoy ti Bakle, maysa a ritual ti panagyaman para iti nabun-as nga apit itay Sept. 6-7 kas paset ti panangitandudona iti panagpasiar iti rice terraces ditoy.
Inangay ti gobierno iti Ambabag ditoy ti Bakle ad Kiangan babaen ti pannakikammayyet ti Ifugao Terraces Movement (Sitmo) kas paset ti eco-cultural tour tapno maikalawa ti ammo dagiti turista mainaig iti rice terraces ken ti tiempo ti panagmula.
Iti daytoy a ritual, baywen dagiti residente ti diket nga agbalin a bibingka (rice cakes) a maawagan iti binakle ket isagutda ken ni Bulul, ti diosen ti bagas.#


text:
Maika-60 a paralelo abagatan
Ti maika-60 a paralelo abagatan ket ti sirkulo ti latitud a 60 gradgrado iti abagatan ti ekuador a plano ti Daga. Awan ti daga a naisanglad iti daytoy a paralelo ken bumallasiw laeng iti taaw. Ti kaasitgan a daga ket ti grupo dagiti bato iti amianan ti Isla ti Koronasion (Batbato ti Melson wenno Is-isla ti Gobernador) iti Is-isla ti Abagatan nga Orkney, a dagitoy ket agarup a 54 km iti abagatan ti paralelo, ken ti Isla ti Cook iti Is-isla ti Abagatan a Sandwich, a daytoy ket agarup a 57 km iti amianan ti paralelo.
Ti paralelo ket mangmarka ti akin-amianan a patingga ti Akin-abagatan a Taaw (ngem adda met dagiti gunglo ken pagpagilian, a naisangayan ti Australia, ket adda kadagiti sabali a panangipalawag) ken ti Sistema ti Tulag ti Antartiko. Daytoy ket mangmarka pay ti akin-abagatan a pagbeddengan ti Nawaya a Sona ti Nuklear nga Armas ti Abagatan a Pasipiko ken ti Nawaya a Sona ti Nuklear nga Armas ti Latin nga Amerika.
Iti daytoy a latitud ti init ket makita kadagiti 18 nga oras, 52 a minminuto iti las-ud ti solstisio ti kalgaw ken 5 nga or-oras, 52 a minminuto iti las-ud ti solstisio ti panaglalam-ek. Iti Disiembre 21, ti init ket adda kadagiti 53.83 a grado iti ngato ti langit ken kadagiti 6.17 a grado iti Hunio 21.
Dagiti latitud iti abagatan iti daytoy a paralelo ket masansan a tinawtawagan a kas dagiti Agik-ikkis a 60 gapu kadagiti napardas nga umar-artap nga agpalaud nga angin a makapataud kadagiti dakkel nga allon iti surok ti 15 m (50 ft) ken dagiti sumurok ti kapardas ti angin iti 145 km/h (90 mph).[1]
Likmut iti lubong[urnosen | urnosen ti taudan]
Mangrugi iti Kangrunaan a Meridiano ken mapan nga agpadaya, ti 60° a paralelo abagatan ket lumabas iti:
Dagiti nagibasaran[urnosen | urnosen ti taudan]
- ^ Sinert, Richard. "The Furious 50's and Screaming 60's". mydaywithbarkly. Naala idi 2009-07-11.


text:
BANGUED, Abra – Naidulin dagiti balota ken election paraphernalia para iti daytoy a probinsia iti ayan ni Abra Bishop Leopoldo Jaucian.
Immannugot ti obispo a maipan iti pagtaenganna dagiti balota ken election paraphernalia agingga iti eleksion ditoy kas kiddaw ni Provincial Election Supervisor Vanessa Roncal.
Maidulin dagiti nasao a balota ken paraphernalia agingga a maipanda kadagiti clustered a pagbutosan a presinto iti probinsia.
Karaman ti Abra kadagiti probinsia a masipsiputan gapu kadagiti pammapatay ditoy a nainaig iti politika.#


text:
Tagilako, maidanon koma kadagiti umili babaen ti ‘rolling store’
Insingasing ni Senador Nancy Binay iti liderato ti Department of Trade and Industry (DTI) nga idanon koman ti nasao nga opisina dagiti tagilako kadagiti umili babaen dagiti “rolling store” (trak ti DTI a napagbalin nga store) a pakailakuan dagiti tagilako iti presio a kabaelan dagiti nakurapay.
Kinuna ni Binay a kadagitoy koma a tiempo a mausar manen dagiti nasao a rolling store ti DTI a kas pangleplep iti panagsagsagsagaba dagiti umili iti ingingina dagiti magatgatang gapu iti panagsuek ti balor ti pisos.
Innayon ni Binay a yantangay ta akem ti gobierno ti mangisayangkat kadagiti wagas a mangkissay iti epekto ti implasion nangruna kadagiti nakurapay a pamilia, umisu laeng ngarud a mausar koma ti nasao a programa ti DTI.


text:
VIGAN CITY – Pogi points!
Daytoy ti panangsuma ti maysa nga agpalpaliiw iti politika iti saan a panagdur-as ti singasing a maipangato ti franchise ken service fee dagiti traysikelan ditoy siudad. VIGAN CITY – Pogi points!
Daytoy ti panangsuma ti maysa nga agpalpaliiw iti politika iti saan a panagdur-as ti singasing a maipangato ti franchise ken service fee dagiti traysikelan ditoy siudad.
Iti session ti sangguniang panglungsod itay Hulio 3, saan a limsot iti konseho ti singasing ti tallo a konsehal a maipangato ti franchise ken service fee ket masurot pay laeng ti status quo mainaig iti daytoy a bayadan para iti operasion dagiti traysikelan ditoy siudad.
Ngem kinuna ti dina kayat painaganan a political analyst nga annugoten man wenno saan dagiti konsehal, nakaturongen ti imatangda iti panagpipili inton 2007 ket dida kayat a banggaen ti grupo dagiti traysikelan gapu iti kadakkel ti bilangda a mangibayog wenno mangirarem iti kandidaturada iti eleksion.
Iti masungad nga eleksion, manamnama ti panagkandidato manen dagiti nagturpos ti panagtakemda a konsehal idinto a mapattapatta nga adda met plano dagiti kaadduan nga agdama a konsehal nga agpailayon manen.
Pabor da Konsehal Ever Molina ken Konsehal Germelina S. Goulart a manayonan ti singir ti franchise fee iti 100% idinto a 50% met ken ni Konsehal Hermenigildo Apelin.
Iti agdama, P150 ti singir iti prangkisa idinto a P50 iti para iti serbisio.
Ngem sinupiat ti kaadduan dagiti konsehal a pakairamanan da Konsehal Figuerres, Agdamag, Aninag, Adriatico, Formoso, Quibilan ken Alves daytoy a singasing dagiti tallo a kabaddungalanda idinto nga inggunamgunamda ti pannakasurot pay laeng ti status quo iti singir ti prangkisa ken serbisio kadagiti traysikelan nga agpaspasada iti siudad.
Inkalintegan ti sumagmamano a konsehal a no maingato ti franchise ken service, ipasa dagiti traysikelan ti increase kadagiti commuters.
Inyunay-unay met dagiti dadduma a konsehal ti pannakasurot ti napag-aanamongan iti closed-door legislative-executive meeting a pannakaingato ti singir iti prangkisa ken serbisio dagiti traysikelan.
Iti sabali a bangir, iti konsultasion a naangay idi Hunio 15 iti daytoy a tawen a nakaawisan kadagiti tricycle drivers ken operators, impeksada ti isusupiatda a maipangato iti franchise ken service fee.
Ngem kinuna ti nasao a political analyst a saan a kayat dagiti konsehal a mapagura dagiti nadumaduma a gunglo dagiti traysikelan ditoy siudad agsipud iti dakkel a bilangda nga agbutos a mangitunda iti pakaarusan wenno balligi ti asinoman nga agkandidato para konsehal iti eleksion inton 2007.
Iti eleksion idi 2004, nupay ninamnama ti kampo da Goulart a magun-odna ti kangatuan a puesto, nagdapag laeng a maikalima. Maitudo a ti panangidaulona iti committee on transportation ti dakkel a nakagapu iti pannakaarus ni Goulart iti ninamnamana a nangatngato a puesto iti eleksion.
Sakbayna, iti eleksion idi 2001, dandani natnag ni George Villanueva, chair met iti committee on transportation, iti magic 8. Maitudo a napagurana dagiti traysikelan gapu kadagiti inrusatna a gakat mainaig iti transportasion.
Saan met a nailayon ni Ador Barba idi 1998 a para konsehal gapu ta napagurana dagiti traysikelan.


text:
Monday, February 25, 2013
16th FOUNDATION DAY TI PUG-OS NHS, NASELEBRARAN
Cabugao, Ilocos Sur – Naangay ti 16th Foundation Day ti Pug-os National High School idi Pebrero 22, 2013 iti PNHS Covered Court, Brgy. Pug-os, Cabugao, Ilocos Sur.
Iti 8:00 am iti dayta a petsa, naaramid ti Thanksgiving Mass iti pagadalan babaen iti panangannong ni Rev. Fr. Felix A. Costales. Naaramid ti Field Demonstrations iti amin a Year Level kalpasanna.
Iti malem, naaramid ti Coronation Rites kadagiti pakandidatada. Kalpasan ti Doxology ken Philippine National Anthem, nag-Welcome Address ni Mrs. Lilia S. Savella, Head Teacher II. Naragsak a nangpasangbay ti amin a naitabuno kadaytoy anibersario ti eskuelada. Naaramid ti Grand March ti Royal Family nga indauluan da King Paul Jasper R. Talania ken Queen Kristel Mae S. Arthur. Kalpasan ti Pinning of Corsage and Sashes by the Parents, nakoronaan ti Ari ken Reyna babaen kada Vice Mayor Danny Q. Gazmen ken SBM Vicky S. Serna, Committee Chair on Education. Capa met ti insaad da SBM Dr. Jemaima S. Tan-Yee ken Dr. Johann Yee. Inted met ni Ms. Dana Osborne ken dagiti kinaasmangna a mangisursuro ti Lei ken Bouquet kadagiti Ari ken Reyna.
Naisaganad a nakoronaan ni 1st Prince Jeffrey Vicente ken 1st Princess Alonica Mae S. Almoguerra babaen kada Vice Mayor Danny Q. Gazmen ken SBM Josefina S. Vallejo. Ti 2nd Prince Clifford Y. Naval ken 2nd Princess Keeshia Aila Y. Castillo babaen kada Mrs. Rosemelinda D. Baclig ken Kagawad Alfredo Lano kasta met a kinoronaan dagiti Opisiales ti Barangay ti 3rd Prince & Princess ken 4rth Prince & Princess.
Iti mensahe ni Vice Mayor Danny Q. Gazmen, kimmablaaw ken nagyaman iti pannakaawisda nga agatendar iti anniversary celebration. Dinayawna ti kinatunosda: agad-adal, mangisursuro ken nagannak a nangisayangkat ti programa.
Nagsarita met da SBM Dr. Jemaima S. Tan-Yee, SBM Vicky S. Serna ken SBM Josefina S. Vallejo maipapan iti selebrasion ti High School Day ti Pug-os NHS.
Impaay ni Mrs. Edna Sinampaga, Federated PTA President ti Words of Gratitude. Nag-Emcee da Mrs. Emilia S. Lano ken Mrs. Ria D. Samelin. # (Web In-Action)
Iti 8:00 am iti dayta a petsa, naaramid ti Thanksgiving Mass iti pagadalan babaen iti panangannong ni Rev. Fr. Felix A. Costales. Naaramid ti Field Demonstrations iti amin a Year Level kalpasanna.
Iti malem, naaramid ti Coronation Rites kadagiti pakandidatada. Kalpasan ti Doxology ken Philippine National Anthem, nag-Welcome Address ni Mrs. Lilia S. Savella, Head Teacher II. Naragsak a nangpasangbay ti amin a naitabuno kadaytoy anibersario ti eskuelada. Naaramid ti Grand March ti Royal Family nga indauluan da King Paul Jasper R. Talania ken Queen Kristel Mae S. Arthur. Kalpasan ti Pinning of Corsage and Sashes by the Parents, nakoronaan ti Ari ken Reyna babaen kada Vice Mayor Danny Q. Gazmen ken SBM Vicky S. Serna, Committee Chair on Education. Capa met ti insaad da SBM Dr. Jemaima S. Tan-Yee ken Dr. Johann Yee. Inted met ni Ms. Dana Osborne ken dagiti kinaasmangna a mangisursuro ti Lei ken Bouquet kadagiti Ari ken Reyna.
Naisaganad a nakoronaan ni 1st Prince Jeffrey Vicente ken 1st Princess Alonica Mae S. Almoguerra babaen kada Vice Mayor Danny Q. Gazmen ken SBM Josefina S. Vallejo. Ti 2nd Prince Clifford Y. Naval ken 2nd Princess Keeshia Aila Y. Castillo babaen kada Mrs. Rosemelinda D. Baclig ken Kagawad Alfredo Lano kasta met a kinoronaan dagiti Opisiales ti Barangay ti 3rd Prince & Princess ken 4rth Prince & Princess.
Iti mensahe ni Vice Mayor Danny Q. Gazmen, kimmablaaw ken nagyaman iti pannakaawisda nga agatendar iti anniversary celebration. Dinayawna ti kinatunosda: agad-adal, mangisursuro ken nagannak a nangisayangkat ti programa.
Nagsarita met da SBM Dr. Jemaima S. Tan-Yee, SBM Vicky S. Serna ken SBM Josefina S. Vallejo maipapan iti selebrasion ti High School Day ti Pug-os NHS.
Impaay ni Mrs. Edna Sinampaga, Federated PTA President ti Words of Gratitude. Nag-Emcee da Mrs. Emilia S. Lano ken Mrs. Ria D. Samelin. # (Web In-Action)
Posted by Bayan ng Cabugao, Ilocos Sur at 8:56 AM
Subscribe to: Post Comments (Atom)


text:
CANDON CITY – Saan laeng a dagiti tattao ti apektado iti nakaro a pudot ti panawen, uray pay dagiti dingnguen, daytoy ti inlawlawag ni Dr. Roland Maranion, city veterinarian ditoy siudad.
Kinuna ni Maranion nga uray dagiti taraken a dingnguen ket matay met iti heat stroke nangruna no mabaybay-an ida iti kapudotan.
Innayonna a nasken nga ilinong dagitoy a taraken ken ikkan ida iti umdas nga inumen tapno saanda a masdo.
Itay nabiit, maysa a kandidato para gobernador iti Batangas ti natay gapu iti heat stroke.#


text:
Santa Maria, Ilocos Sur
Ti Santa Maria ket maysa a maika-3 a klase nga ili iti probinsia ti Ilocos Sur iti Filipinas.
Dagiti linaon
Dagiti baranggay[urnosen | urnosen ti taudan]
Ti Santa Maria ket politikal a nabingbingay kadagiti 33 a barbaranggay.[2]
- Ag-agrao
- Ampuagan
- Baballasioan
- Baliw Daya
- Baliw Laud
- Bia-o
- Butir
- Cabaroan
- Danuman East
- Danuman West
- Dunglayan
- Gusing
- Langaoan
- Laslasong Norte
- Laslasong Sur
- Laslasong West
- Lesseb
- Lingsat
- Lubong
- Maynganay Norte
- Maynganay Sur
- Nagsayaoan
- Nagtupacan
- Nalvo
- Pacang
- Penned
- Poblacion Norte
- Poblacion Sur
- Silag
- Sumagui
- Suso
- Tangaoan
- Tinaan
Heograpiko a lokasion[urnosen | urnosen ti taudan]
Ti ili ti Santa Maria ket mabirukan idiay tengnga a paset ti probinsia ti Ilocos Sur. Daytoy ket nabeddengan idiay amianan babaen ti ili ti Narvacan, iti daya babaen ti ili ti Pilar, Abra ken ti kabambantayan ti Kordiliera, iti abagatan babaen ti ili ti San Esteban, iti abagatan a daya babaen ti ili ti Burgos ken iti laud babaen ti Baybay Abagatan Tsína.
Naipakasaritaan a paammo ken ti taudan ti nagan ti ili[urnosen | urnosen ti taudan]
Ti ili ti Santa Maria ket tinawtawagan idi ti “Purok” iti nasapa a pakasaritaanna. Adda pay dagiti dadduma a tumawtawag daytoy ti “Bukang” nupay ti “Purok” ket mabalin nga isu ti naited a nagan gaputa ti “Bukang” ket awan kapadana iti pagsasao nga Ilokáno.
Adda dagiti kasinnupiat a petsa a maipanggep ti panakabangon ti daytoy nga ili a kas maysa a nawaya a parokia. Adda dagiti pamunganayan a magun-od iti Manmano a Liblibro ken Manuskrito a Paset ti Filipiniana a Dibision ti Nailian a Biblioteka ken ti Nailian nga Arkibo a mangipakpakita a ti immuna nga Agustiniano a mision ket nabangon idiay Santa Maria idi 1760 nga iti dayta a paset ti panawen ket maysa daytoy a “Visita” ti Parokia manipud idi 1587. Adda dagiti dadduma a mangipakpakita nga idi 1765 ken 1769 a kas ti pundasion ti ili ngem daytoy ket nagrambak ti maika-200 a tawen ti kristianisasionna idi 1767 manipud ti keddeng ti “Libro de Bautismos” para iti 1766, ken naipreserba pay laeng kadagiti arkibo ti parokia. Ti Santa Maria nupay kasta, ket opisial a nabigbigan a kas maysa aministro idi 1765, ngem iti kalpasan daytoy nagbalin manen a visita ti Narvacan gapu ti kaawan ti padina. Daytoy ket kanungpalan a nagbalin a nawaya a parokia idi 1769 babaen ti patronato ti Nasantuan a Birhen Maria ti Asunsion nga iti pammadayaw kaniana ket nabaliwan ti nagan ti ili manipud ti Purok iti Santa Maria.
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Ilocos Sur". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 26 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Ilocos Sur". Datos ti Populasion ti Ili. Dibision ti Panagsukisok ti LWUA. Naala idi 26 Hunio 2014.
Dagiti akinruar a silpo[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Ni Jaime M. Agpalo, Jr.
Ipapanko lattan nga adda format a sursuroten ken iyaplikar ti programa nga isu dayta ti mangparay-aw. Ket asinoman a mangipatulod iti limmaksid iti format ket agbalin laengen a maikadua a preperensia wenno saan nga isu ti kangrunaan a maibasa ta adda kangrunaan a mangakem kadayta a banag.
No agpakatawa wenno mangparay-aw ti format ti radio program, isu dayta ti iyawis ken isingasing met ti management kadagiti sponsors ken advertisers. Paliiwen met ken sukisoken dagitoy nga sponsors ken advertisers no adu met laeng dagiti dumdumngeg kadayta a programa. No adu ti dumdumngeg, dita ti pangipananda kadagiti ads. Ta no adu ti dumdumngeg, ad-adu met ti pangiyawisan dagitoy nga advertisers iti produktoda. Iti sabali a bangir, no manmano ti dumngeg iti programa, manmano met ti sumrek nga advertisers. No awan ti advertisers, saan nga agbayag ti programa ket matay iti natural death—saan a kimmita wenno kumitkita—awanan iti income, awanan kitaen, useless a negosio no saan a kumita.
Saan a kayat ti management iti programa a saan a kumitkita ta isuda met ti aglugi—bayad iti produksion, ti sueldo ti makinprograma, ti bayad ti kuriente, buis ken dadduma pay. No saan a kumita ti programa kadayta nga oras, option ti management ti panangbaliwda ti programa wenno panangidiayada dayta nga oras kadagiti block timers. Iti block time, sigurado a kumita ti management, maksayan pay ti production cost. Ta bayadan dagiti block timers ti oras, isu a nalawag ti kitaen ti management.
Ngem no kumita ti programa ket adu dagiti advertisers, sigurado a maiyatiddog pay ti orasna—no maysa laeng nga oras dayta, agbalin a maysa ket kagudua wenno dua nga oras wenno nasursurok pay. Ditada a kumita, adda income dita ket lalo pay a papintasenda dayta a programa babaen ti panangawisda kadagiti listeners—ad-adu a listeners tapno adu pay ti sumrek nga advertisers ken sponsors.
“Ti imasna ikalintegan ti agbasbasa a napintas kano met…”
Dillawenyo ti format ti programa? Natural nga idipensa ni announcer ken ti management dayta ta dita la ngarud a kumitkita. Dita nga agtaud ti income. Ket asinoman a di umayon iti format iti programa saan a maikkan iti importansia ta dayta met ti beddeng ti ipapatay ken balligi.
Ngem no saan a kumita ti programa, agkiddawda iti suhestion kadagiti listeners no kasano pay a mapapintas dayta wenno mangpanunotda iti pamuspusan no kasano a mailako dayta kadagiti advertisers ken sponsors. No awan latta, agpukaw ti programa ket masukatan iti sabali manen a programa.
Iti daytoy a naibinsabinsa, makita a dakkel ti pagdumaan ti literatura a nagkawes iti entertainment, ta adda sabali nga awis a gutad ti panagsina ti ar-arapaapen a ngayed ti kinapintas.
Innayon pay ni Agunoy: “Damagek man no nasken nga agsurat ni mannaniw iti makapakatawa?”
No dayta ti forte ni mannaniw, isu a ti mapasamak. Preperensia ti mannaniw daytan iti panagsurat iti makapakatawa
Agsurat ni mannaniw iti marikriknana, paliiw, sirmata, arapaap a di nasken nga agtulad. Nasaysayaat ti magna iti bukod a saka wenno agkarayam no awan saka ta makita dagiti bukod a tugot.
Iti nasurok dua a dekada nga eksperiensa (1986-2008) nga intay itatabuno kadagiti nadumaduma a poetry reading ken yaatendar nga agpaliiw maipapan iti dandaniw kadagiti poetry session, nangaramidtayo iti panagpaliiw, panangidasig ken panageksperimento tapno maammuan ti kinaepektibo ti behikulo nga inaramat. Nangaramidtayo kadagiti panangidasig itoy. Inalisartayo. Saan laeng a dagita, nagsalsaludsodtayo pay kadagiti respetado a mannaniw ken mangisursuro iti akademia maipapan kadagiti dandaniw.#


text:
Burghausen, Altötting
Ti Burghausen ket isu ti kadakkelan a siudad idiay Altötting a distrito ti Oberbayern idiay Alemania. Daytoy ket naisanglad idiay karayan Salzach, idiay asideg a pagbeddengan ti Austria. Ti kastilona, idiay tuktok ti bantay, ket isu ti kaatiddogan a kastilio idiay Europa (1,043 m).
Dagiti linaon
Pakasaritaan[urnosen | urnosen ti taudan]
Ti kadaanan a panakaibaga iti Burghausen ket nadokumentuan idi 1025 a kas imperial a daga a tagikua. Ni Emperador Conrad II ket nagidutok kadagiti Konte iti Burghausen a kas dagiti mangtaripatu ti busbos ti daytoy a lugar. Ngem, kas ti naipakpakita dagiti kinaudi a nakalkali, ti lugar ti lawlaw ti kangrunaan a korte ti kastilio ti Burghausen ket nataenganen manipud idi Sauer a Panawen. Ken dagiti arkeologo ket nakabirukda kadagiti tidda iti Landok a Panawen, ti Keltiko ken Romano a Panawen, ngem narigat a makita ti pudno a petsa ti "panakabangon" . Ti ili ket naparang-aya kadagiti rinibo a napalabas a tawtawen, ngem narigat a maibaga no adda dagiti nagtaltalinaay a nagnaed ditoy.
Idi 1164, ni Duke Henry ti Leon ket nagitagikua ti kastilio. Dagiti Wittelsbach ket nangitagikua ti kastilio idi 1180 ken dagiti naipalawlaw a pagtaengan a tanap idi 1229. Ti panakaidakamat ti kasasaad ti ili ket naipagarup nga isu met laeng a puntos, ngem saan a masursuportaran dagiti nagtaudan. Idi rugi ti 1255, kalpasan ti immuna a panakabingbingay ti Bavaria, ti Burghausen ket nakagun-od ti pagdayegan ti politika ken ekonomia a kas ti maikadua a pagtaengan dagiti duke ti Akin-baba a Bavaria.
Ti kangrunaan a idi taudan ti matgedan ti Burghausen ket ti komersio ti asin manipud idiay Hallein, (tatta nga aldawen nga Austria). Ti asin ket naiyeg idiay aplaya ti Burghausen ken naipatulod kadagiti nadumaduma a luglugar. Ti pagsangladan a lugar idi ket idiay kastilio ti Mautner, a tatta nga aldawen ket ibalayanna ti edukasion ken kultural a sentro ti siudad, a mangsangsangaili ti panagadal ti klase a potograpia dagiti nataengan ken jazz kendagiti pay sabsabali a maaramid ken jazz a paspasamak.
Idi 1307, ti dati a lokal a linteg ket naipakodigo idi a kas ti munisipal a linteg, kenidi umuna a gudua ti maika-14 a siglo, ni Emperador Louis IV ket nangited pay kadagiti nagruna a pribilihio ti ili. Babaen ti gibus ti maika-14 a siglo, ti Burghausen ket nagbalin nga administratibo a sentro ken pakabirukan ti opisina ti rentas.
Babaen dagiti tallo a naudi a duke ti Akin-baba a Bavaria, ni Henry XVI ti Nabaknang (1393–1450), ni Louis IX ti Nabaknang (1450–1479) ken George ti Nabaknang, (1479–1503),ti Burghausen ket nakapadas ti panagpadakkel kene nabalitokan a panawen a kas ti maikadua a kapitolio ti dukado a Bavaria-Landshut. Idi 1505, kalpasan ti Landshut a Gubat ti Panagsasaruno, ti Burghausen ket maysa kadagiti uppat nga opisina ti rentas iti naurnos manen a Bavaria.
Dagiti ladawan ti kastilio[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Fortschreibung des Bevölkerungsstandes". Bayerisches Landesamt für Statistik und Datenverarbeitung (iti Aleman). Enero 2018.
Dagiti akinruar a silpo[urnosen | urnosen ti taudan]
Midia a mainaig iti Burghausen iti Wikimedia Commons


text:
DAGITOY ti agtalinaed iti agnanayon: pammati, namnama, ayat; ngem ti ayat ti kangrunaan kadagitoy. (1Cor 13:13)
Kangrunaan a gupit tapno magun-od dagiti amin a tarigagay ti kinaadda dagitoy tallo: pammati, namnama, ayat; ngem kangrunaanna kadagitoy ti ayat.
Pakasaritaan daytoy ti maysa a natured ken managayat nga ubing ken ina.
“Anak, nataengankan. Iti kinaawanko, sika ti agbalin nga ama dagiti dua nga adingmo,” dayta ti bilin ti ama idi sakbay a pumanaw tapno mapan aglako kadagiti produktoda iti siudad. Agtutubo ti anak.
Agtudtudo kadayta nga aldaw ngem napan latta dagiti agina iti talon tapno sawangenda dagiti tambak ken dagiti bangen wenno lapped ti agus ti danum iti pakias.
Karayan ti bumallasiwan dagiti agina idi aggawidda. Addadan iti tengnga idi kellaat a nagdugudog ti danum manipud iti surong. Flashflood!
Nagtignay a dagus dagiti agina, ngem nagabayen.
Naggiddanda a naiyanud. Iti pannakaiyanudda, ti pannakaisalakan ti anak ti adda iti panunot ti ina. Nupay lumned-tumpaw daytoy, inkagumaanna nga asitgan ti anakna a mangisalsalakan met iti bagina iti agus.
“Kumpetka kaniak a nalaing, anak, dika umibbet! Aglangoyka latta!” kuna ti ina.
Iti panunot ti anak, kayatna met nga isalakan ti inana. Nakagammat ti anak iti lanut a naguyaoy iti teppang.
“Naisalakantan, ‘nang! Makasang-atta la ketdin!” kuna ti anak.
Ngem naputed ti raragsakan ti ina idi nakitana a marutrutarot ti ungto ti lanut iti ngarab ti karayan. Saan a kabaelan ti lanut ti dagsenda a dua ket mapugsat la ketdi.
“Dumngegka kaniak, anak! Saanen nga agbayag ti lanut ket mapugsat. Saan a kabaelan ti lanut ti dagsenta a dua. Isu a sika laengen ti tumakdang.”
“Saan a mabalin, ‘nang! Duata a tumakdang!”
Ngem nakaikeddengen ti ina, inibbatanna ti anak ket intuloknan ti bagina iti agal-alinuno nga agus.
Kinita ti anak ti lanut. Iti pattapattana, makatakdang daytoy sakbay a mapugsat. Insublatna a tinaldiapan ti inana a lumned-tumpaw.
Nalagipna ti bilin kenkuana ti amana. Nga isu ti agbalin nga ama kabayatan ti kinaawan daytoy. Ngarud, di rumbeng a baybay-anna ti inana!
“Nanang!” impukkaw ti anak ket inibbatanna ti lanut sana pinartakan ti naglangoy a mangkamakam iti inana. Iti amin a kabaelanna, iti amin a pigsana, nasken a makamakamna ti lumned-tumpaw nga inana.
Sakbay nga areb-eben ti danum ti nakapsuten nga inana, nakammetna ti buok daytoy ket naiyaonna.
“Bay-annakon, isalakanmo dayta bagim…” kuna ti ina a nakapsuten gapu iti kinaadu ti danum a nainumna.
“Saan, ‘nang,” kuna ti anak ket iti amin pigsana, inkarigatanna ti naglangoy nga agpaigid. Pasaray bumatok ket itag-ayna ti inana tapno makaanges.
Adayon ti nakaiyanudanda idi magammatan ti anak ti naguyaoy a murdong ti kawayan. Saannan nga inibbatan daytoy. Ngem agsalungayngayen ti inana. Awanen ti puotna idi makatakdangda.
Napigsa latta ti bayakabak. Nasipnget ti aglawlaw. Napigsa dagiti gurruod ken kasla makaunget dagiti kimat.
Binaklay ti anak ti inana ket nagna iti kataltalonan agingga a makadanon iti maysa a kalapaw. Nakapuoten ti ina ket ditoyda nga inuray ti panagkalma ti panawen sadanto agawid.
Iti pakasaritaan, makitatayo ti pammati, namnama ken ayat; ngem kangrunaan ti amin, ti ayat.
Ti pammati ti anak a kabaelanna metten nga akuen ti responsibilidad ti maysa nga ama; pammati a nasken nga isalakanna met ti inana iti panawen ti rigat, saan a kas responsibilidad no di kas anak iti ina.
Namnama. nabileg ti namnama ti anak a maisalakanda pay. Saan a napukawan iti namnama.
Ngem gapu iti ayat iti tunggal maysa kadakuada, dimteng ti pannakaisalakanda.
Iti biag, kadagiti maawanan iti pammati, namnama ken ayat, nangruna la unay ti ayat, maisiasida iti umno a dana ti biag. Mapukawda.
Maiyaw-awanda ket dida makadanon iti ungto ti dana nga isu dayta ti gamgamgamen ti amin ken asinoman nga agregget iti kinaagnanayon…